憶鄂渚
作者：劉過
朝代：宋

paragraphs: 我離鄂渚已十年，吳兒越女空華鮮。
不如上游古形勢，四十餘萬兵籌邊。
中原地與荆襄近，烈士烈兮猛士猛。
澤連雲夢寒打圍，城接武昌曉排陣。
書生豈無一策奇，叩閽擊鼓天不知。
却思仙人白玉笛，胡床醉倚南樓吹。
貂蟬兜鍪兩岑寂，若耶溪傍還作客。
空餘黄鶴舊題詩，醉筆顛狂驚李白。